Qashqadaryoda qishloq vrachlik punktining sanitariya holati qoniqarli emasligi va tibbiy jihozlar yetishmasligi aytildi

Ijtimoiy tarmoqlarda Qashqadaryo viloyati Kitob tumani Panji qishlog‘idagi eski binoda faoliyat ko‘rsatayotgan qishloq vrachlik punktining sanitariya ahvoli qoniqarli emasligi, jihozlar yetishmasligi aytilgan xabarlar tarqaldi. Viloyat Sog‘liqni saqlash boshqarmasi xabar yuzasidan munosbat bildirdi.
Munosabatda ma'lum qilinishicha, Kitob tumanidagi Panji qishlog‘ida 5068 nafar kishi istiqomat qiladi. Ularga Qorabuloq hududidagi 13-oilaviy poliklinika xodimlari tomonidan tibbiy xizmat ko‘rsatiladi. Qishloq aholisining talab va istaklarini qondirish, aholi ovoragarchiligiga barham berish maqsadida Panjidagi hashar yo‘li bilan qurilgan binoga 13-oilaviy poliklinika hisobidan tibbiy xodimlar joylashtirilib, tibbiy xizmat yo‘lga qo‘yilgan.
«Ayni paytda mazkur binoni tuman hokimligi tasarrufiga o‘tkazib, ta'mirlash rejalashtirilgan. Ijtimoiy tarmoqdagi murojaatdan keyin binoga tuman tibbiyot birlashmasi tomonidan jihozlar (stol, stul, tibbiy shkaf, kushetka) yetkazib berilgan. Bino ta'mirdan chiqqanidan so‘ng qo‘shimcha jihozlar bilan ta'minlanadi», deyiladi munosabatda.
Avvalroq Chiroqchi tumani Taloqtepa mahallasida joylashgan QVP xarob ahvoldagi binoda faoliyat yuritayotgani aytilgan, viloyat SSB bino tuman tibbiyot birlashmasi balansida turmasligini va faoliyat ko‘rsatmasligini ma'lum qilgandi.